Belarus i Eurovision Song Contest

Belarus, også kjent som Hviterussland, debuterte i Eurovision Song Contest i 2004 og deltok i konkurransen hvert år frem til 2019. I 2020 ble konkurransen avlyst på grunn av koronapandemien, og i 2021 ble landets allmennkringkaster BTRC utvist av Den europeiske kringkastingsunion. Belarus får ikke delta i konkurransen så lenge BTRC er utestengt, men landet kan i prinsippet delta dersom en annen belarusisk kringkaster overtar senderettighetene. 

Belarus har i løpet av sine 16 deltakelser kvalifisert seg til finalen ved seks anledninger. Første gang var i 2007, da Dzmitry Kaldun og sangen «Work Your Magic» endte på en sjetteplass i finalen. Dette er fremdeles Belarus’ beste plassering i Eurovision Song Contest. Sist gang Belarus kvalifiserte seg til finalen, var i 2019.

Historikk
Det er den belarusiske rikskringkasteren BTRC som har senderettighetene til Eurovision Song Contest i Belarus, og som velger landets representant til konkurransen. Landet debuterte i 2004, samme år som Den europeiske kringkastingsunion innførte semifinaler i Eurovision Song Contest. På seks av seksten forsøk har Belarus nådd finalen: 2007, 2010, 2013, 2014, 2017 og 2019. Den beste plasseringen kom i 2007, da Dzmitry Kaldun ble nummer seks i finalen. I 2010 kom gruppen 3+2 nest sist med «Butterflies», og i de siste finaledeltakelsene ble Belarus nummer 16, 17 og 24 som er Belaruss dårligste resultat.

I 2017 valgte landet sitt første bidrag på belarusisk, kalt «Historyja majho zjytstsia» (norsk: historien om mitt liv). I den internasjonale konkurransen fikk sangen engelsk tittel, men teksten var på belarusisk.

Striden rundt 2021-bidraget 
Valget av Belarus’ representant i 2021, Galasy ZMesta, møtte kritikk fra fan-pressen og menneskerettighetsgrupper. Kritikerne mente den belarusiske kringkasteren BTRC bevisst hadde valgt en regime-vennlig deltaker som «danset etter pipen» til myndighetene. Etter presidentvalget i 2020 var det vedvarende protester og demonstrasjoner mot sittende president Aleksandr Lukasjenko. Valgresultatet og gjennomføringen av valget ble kraftig kritisert av opposisjon og internasjonale organisasjoner, og motstanden mot Lukasjenko økte kraftig i ukene etter valget. Tross den massive motstanden, nektet Lukasjenko å gi fra seg makten eller utskrive nyvalg.

Deler av Eurovision-pressen mente det belarusiske bidraget var valgt for å støtte Lukasjenko. Gruppen Galasy ZMesta har offentlig kritisert demonstrasjonene og gitt sin støtte til presidenten. Nettstedet eurovoix.com kritiserte teksten til bidraget og omtalte den som «en sterk støtte for en regjeringsagenda som knebler sine innbyggere og fengsler sine journalister for å snakke ut om saker rundt grunnleggende menneskerettigheter». Nettstedet kunngjorde samtidig at de ikke kom til å rapportere noe mer rundt Belarus’ deltakelse i 2021 og oppfordret andre nettsteder til å gjøre det samme.

Parallelt med dette krevde flere menneskerettighetsgrupper, fans og politiske myndigheter at Belarus måtte diskvalifiseres fra konkurransen. Blant annet ble det startet flere underskriftskampanjer for å presse EBU til å utestenge landet. Den svenske kringkasteren SVT besluttet samtidig å utestenge den belarusiske juryen som skulle ha stemt i Melodifestivalen på grunn av «situasjonen i landet». Den belarusiske juryen ble i stedet erstattet av en britisk jury.

11. mars kunngjorde EBU at det belarusiske bidraget ikke var i tråd med konkurransereglene, og at sangen utfordret konkurransens «ikke-politiske natur». EBU konkluderte med at bråket rundt sangen risikerte å sverte konkurransens rykte, og sa at sangen ikke kunne tillates i sin daværende form. I stedet måtte BTRC endre bidraget eller levere inn et nytt bidrag, ellers ble Belarus diskvalifisert fra konkurransen. 26. mars kunngjorde EBU at de hadde diskvalifisert Belarus fra konkurransen, siden BTRC ikke hadde lykkes med å levere et bidrag i tråd med konkurransereglene.

Utestengelsen fra konkurransen 
I etterkant av Eurovision Song Contest 2021 økte presset på EBU om å vurdere BTRCs medlemskap i unionen. Et medlemskap i EBU krever at kringkasteren har en viss demokratisk og redaksjonell frihet, uten kontroll og direkte inngripen fra landets politiske ledelse. Bare dager etter konkurransen besluttet EBU å utestenge BTRC med virkning fra juli. Dermed mistet kringkasteren tilgangen til Eurovisions-nettet, inkludert sendingerettigheter til idrettsarrangementer, nyhetsutveksling og kultur. Dette omfatter også rett til å sende og delta i Eurovision Song Contest og Junior Eurovision Song Contest. Utestengelsen varer i utgangspunktet frem til 2024.

Dersom Belarus igjen skal kunne delta, må enten BTRC bli gjenopptatt som EBU-medlem, ellers må en annen av landets kringkastere bli medlem av unionen og overta senderettighetene til konkurransen.

Bråk om vinnere 
Belarus har flere ganger vakt oppsikt for sin kronglete og til tider farse-lignende nasjonale konkurranse, Eurofest. I 2012 ble vinneren av Eurofest, Alena Lanskaja, diskvalifisert etter påstander om at produsenten hennes hadde rigget telefonavstemningen. En etterforskning viste at påstandene faktisk stemte, og Lanskaja ble diskvalifisert. I stedet fikk andreplassen, Litesound, representere Belarus i Baku. I 2005 byttet plutselig Andzjalika Ahurbasj ut låten «Boys And Girls» med «Love Me Tonight» etter laber mottakelse fra seere og fans. Også i 2010 og 2011 ble de opprinnelige sangene byttet ut med nye. Flere ganger har også landets omstridte president, Aleksandr Lukasjenko, blandet seg inn i planleggingen av den nasjonale konkurransen.

Før Eurofest 2018 kom det frem at ett av bidragene hadde vært fremført offentlig allerede i mai 2017 – før EBUs tidsfrist 1. september 2017. Det dreide seg om sangeren Alekseev som hadde fremført en russisk versjon av bidraget «Forever» i Stavropol, og opptak av fremføringen dukket opp på det russiske nettsamfunnet VK. Seks deltakere i den belarusiske finalen truet med å trekke seg om «Forever» fikk lov til å delta, og en av deltakerne, Sofi Lapina, endte med å faktisk trekke seg. Til slutt besluttet BTRC at sangen skulle få delta, etter å ha gjennomgått enkelte justeringer i melodi og arrangement. «Forever» endte opp med å vinne den belarusiske finalen.

Poeng til naboen 
Belarus har et svært nært forhold til Russland og var lenge kjent for konsekvent å gi tolv poeng til sin nabo. I 2009 ble rekken av toppoeng brutt, da Norge og belarusisk-fødte Alexander Rybak fikk landets tolvpoenger. Russland har også vært gavmild med poengene tilbake, men i 2013 fikk ikke Belarus et eneste poeng av Russland. Dette skapte harme i Belarus, og president Lukasjenko måtte gå offentlig ut og be belaruserne om ikke å «ta resultatet fra konkurransen for alvorlig».

Alexander Rybak har belarusisk bakgrunn og har flere ganger vært delaktig i Eurofest. I 2015 sto han bak bidraget «Accent» som ble nummer fire i den nasjonale finalen.

Deltakere 
Belarus’ deltakere siden debuten i 2004. Merk at belarusiske navn og titler er transkribert fra belarusisk-kyrillisk i henhold til Språkrådets og Wikipedias anbefalinger. Navnene vil derfor være stavet annerledes enn på engelsk.

Stemmehistorikk  
Under er en oversikt over poengene Belarus har fått og gitt siden debuten i 2006. Ved like mange poeng, rangeres landene etter hvor mange prosent de har gitt av høyeste mulige oppnåelige totalscore.

I finalene har Belarus fått flest poeng fra:

Tabellene ovenfor omfatter bare poeng i finalene. Poeng gitt og mottatt i semifinaler, er ikke inkludert.

Galleri

Kommentatorer og poengopplesere

Se også
 Belarus i Junior Eurovision Song Contest
 Belarus i Tyrkvisjonens sangkonkurranse
 Belarus' nasjonale fjernsyns- og radioselskap

Referanser

Eksterne lenker 
 Offisiell nettside for Eurovision Song Contest
 Nasjonal kringskaster BTRC 
 «Eurovision-Belarus»
 Nasjonal finale for Belarus

Belarusisk kultur
Land i Eurovision Song Contest